Façana de Santa Maria (segle XVII)
Aquesta façana, malgrat haver desaparegut gran part de la seva arquitectura, és un dels elements més significatius, característics i identificadors de la cartoixa. De factura classicista i de composició simètrica, està definida per tres eixos emmarcats per pilastres de capitells jònics situats al primer pis, que descansen sobre el cos nu de la planta baixa que serveix al conjunt com a base compositiva. A l’eix central se situa una gran portalada de mig punt i sobre aquesta una fornícula amb la figura de la Mare de Déu d’Escaladei, d’alabastre, d’Antoni Naveros, de 1599. Un frontó curvilini remata la façana, sota el qual hi ha un escut amb l’anagrama JHS. El de Maria, coronat i sostingut per àngels, se situa sobre el portal d’accés.